Kommissionens beslutning

af 29. december 2000

om en procedure vedrørende anvendelse af EF-traktatens artikel 81 og EØS-aftalens artikel 53

(COMP/36.841 - Unisource)

(meddelt under nummer K(2000) 4094)

(Kun de engelske, nederlandske og svenske udgaver er autentiske)

(EØS-relevant tekst)

(2001/143/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til aftalen om Det Europæiske Økonomiske Samarbejdsområde,

under henvisning til Rådets forordning nr. 17 af 6. februar 1962, første forordning om anvendelse af bestemmelserne i EF-traktatens artikel 85 og 86(1), senest ændret ved forordning (EF) nr. 1216/1999(2), særlig artikel 2 og artikel 8, stk. 3, litra a),

under henvisning til Kommissionens beslutning 97/780/EF af 29. oktober 1997 om en procedure vedrørende anvendelse af EF-traktatens artikel 85 og EØS-aftalens artikel 53 (sag nr. IV/35.830 - Unisource)(3),

under henvisning til den anmodning, der blev indgivet den 23. december 1999 af Unisource N.V. ("Unisource") og selskabets tre aktionærer, Koninklijke KPN N.V. (KPN), Swisscom AG ("Swisscom") og Telia AB ("Telia") (under et benævnt "parterne") om en fornyet undersøgelse af behovet for de betingelser og forpligtelser, der er fastsat i beslutning 97/780/EF,

under henvisning til referatet af anmodningen og anmeldelsen(4), der er offentliggjort i henhold til artikel 19, stk. 3, i forordning nr. 17,

efter høring af Det Rådgivende Udvalg for Kartel- og Monopolspørgsmål, og

ud fra følgende betragtninger:

I. SAGSFREMSTILLING

(1) Ifølge parterne har de senere års markedsudvikling og de deraf følgende akkumulerede tab tvunget dem til at opgive Unisource som joint venture til at gennemføre deres internationale ekspansionsstrategi. Derfor har de truffet den uigenkaldelige beslutning at mindske Unisources aktivitetsområde til det mindst mulige.

A. Oprettelsen af Unisource og tilhørende aftaler

(2) Aktionærerne har besluttet at opgive den strategiske alliance, som Unisource er udtryk for. De vil dog opfylde Unisource-aftalerne, indtil de udløber, hvilket vil sige oprettelsen af aftalerne vedrørende Unisource og de deri indeholdte kontraktmæssige individuelle begrænsninger. Unisource vil fortsat eksistere som et holdingselskab, hvorigennem KPN, Telia og Swisscom ejer AUCS Communications services v.o.f. ("AUCS"). Forvaltningen af AUCS Communication services, der udbyder tjenester til multinationale selskaber i Europa, er nu overdraget til Infonet (som Unisource-trioen ejer 56 % af).

B. Begrænsning af Unisources aktiviteter

(3) Ifølge parterne er den eneste tilbageværende af de Unisource-aktiviteter, der er beskrevet i beslutning 97/780/EF, udbud af tillægsteletjenester til multinationale erhvervskunder(5). Denne aktivitet udføres gennem AUCS v.o.f. (tidligere Uniworld). Den 29. maj 1999 overtog Unisource hele aktiekapitalen i AUCS gennem en overtagelse af AT & T's aktiepost. Denne transaktion erklærede Kommissionen forenelig med fællesmarkedet i sin beslutning af 8. juli 1999(6) i sag COMP/M.1581.

(4) Alle de øvrige aktiviteter, der er beskrevet i beslutning 97/780/EF om fritagelse, er opgivet. Som følge heraf er det eneste tilbageværende datterselskab, der ejes af Unisource, selskabet AUCS v.o.f.

Konkurrenceklausuler

(5) Som følge af frasalget er alle konkurrenceklausulerne i de oprindelige aftaler ophævet. Der findes ingen konkurrenceaftale mellem AUCS og Unisources moderselskaber. KPN, Swisscom og Telia kan konkurrere med Unisource på markedet for erhvervsteletjenester eller ethvert andet marked. Moderselskaberne erklærer, at deres interesse i Unisource udelukkende er af finansiel karakter.

Eneforhandlingsaftale

(6) Eneforhandlingsaftalerne mellem en række af Unisources datterselskaber og Unisources aktionærer, der er omtalt i beslutning 97/780/EF, er blevet forældet, da datterselskaberne er blevet solgt og deres aktiviteter opgivet.

C. Tilstedeværelse på markedet

(7) Unisources tilstedeværelse på de relevante markeder, der er beskrevet i beslutning 97/780/EF er som nævnt begrænset til udbud af tillægsteletjenester gennem AUCS/Infonet.

(8) Konkurrencesituationen på markedet for udbud af globale teletjenester til multinationale erhvervskunder blev vurderet af Kommissionen i dens beslutning af 21. februar 2000 i sag M.1741 - MCI WorldCom/Sprint(7). AUCS/Infonets andel af dette marked i henhold til oplysninger fra 1999 ligger på mellem 4 % og 11 %.

D. Lovgivningsmæssige sikkerhedsforanstaltninger

(9) I modsætning til den lovgivningsmæssige situation, da Kommissionens beslutning om at godkende oprettelsen af Unisource blev truffet, er telemarkederne i Fællesskabet nu fuldstændig liberaliseret, og de enkelte medlemsstater har nationale myndigheder med vide beføjelser til at gribe ind på markederne.

(10) Kommissionen er af den opfattelse, at selv om KPN, Telia og Swisscom fortsat har meget store andele af næsten alle hjemmemarkederne for teletjenester i deres respektive lande, er den fulde liberalisering af telesektoren nu vel gennemført i Nederlandene og Sverige, og i modsætning til markedssituationen, da beslutning 97/780/EF blev truffet, er der tale om konkurrence i disse lande samt i Schweiz (jf. Kommissionens femte rapport om gennemførelsen af EU's lovpakke for telesektoren)(8).

E. Bemærkninger fra interesserede parter

(11) Der er ikke indkommet bemærkninger fra tredjeparter som svar på Kommissionens meddelelse i henhold til artikel 19, stk. 3, i forordning nr. 17.

II. RETLIG VURDERING

A. Anvendelse af EF-traktatens artikel 81, stk. 1, og EØS-aftalens artikel 53, stk. 1, på Unisource-aftalerne

(12) Det fastslås i beslutning 97/780/EF, at Unisource-aftalerne hører ind under EF-traktatens artikel 85, stk. 1, og EØS-aftalens artikel 52, stk. 1. Selv om parterne opretholder aftalerne, indtil de udløber, har de underrettet Kommissionen om deres uigenkaldelige beslutning om at opgive den oprindeligt etablerede Unisource-alliance samt om, at frasalget er uigenkaldeligt, hvilket medfører, at Unisource-gruppen bringes til ophør.

(13) Som følge af denne beslutning og frasalget er Unisources aktiviteter som beskrevet i beslutning 97/780/EF af 29. oktober 1997 blevet reduceret betydeligt. Som ovenfor nævnt er Unisource udelukkende aktiv på markedet gennem AUCS/Infonet. Alle de øvrige datterselskaber, der er anført i den nævnte beslutning, er solgt. Alle de øvrige aktiviteter, bortset fra udbud af tillægsteletjenester til multinationale erhvervskunder, er opgivet. Som følge heraf sammenlægger moderselskaberne ikke længere en stor mængde aktiver i forbindelse med udbud og distribution af teletjenester som anført i begrundelse 75 i beslutning 97/780/EF.

(14) Ifølge parterne tegner det eneste tilbageværende Unisource-datterselskab, dvs. AUCS, sig for under 3 % (udtrykt i 1999-tal) af nogle af moderselskabernes indtægter. Parterne har til hensigt at begrænse Unisources forbindelser til moderselskaberne til at være af ren finansiel karakter. På grund af ændringen af Unisources struktur forekommer risikoen for en samordning af moderselskabernes konkurrencemæssige adfærd, der blev vurderet i beslutning 97/780/EF, at være ubetydelig.

(15) I modsætning til moderselskabernes oprindelige intentioner medfører opgivelsen af Unisource-alliancen, at hver enkelt moderselskab vil optræde hver for sig på de relevante markeder, der er anført i beslutning 97/780/EF. KPN, Swisscom og Telia vil endog konkurrere med AUCS/Infonet på markedet for udbud af de globale telekommunikationstjenester til multinationale erhvervskunder. Opretholdelsen af AUCS/Infonet som uafhængig aktør på markedet vil øge konkurrencen på dette marked, hvor der kun er et begrænset antal selskaber aktive på verdensplan(9).

B. Anvendelse af EF-traktatens artikel 81, stk. 1, og EØS-aftalens artikel 53, stk. 1, på kontraktbestemmelserne

(16) De kontraktbestemmelser, der ifølge beslutning 97/780/EF er omfattet af EF-traktatens artikel 81, stk. 1, og EØS-aftalens artikel 52, stk. 1, gælder ikke længere.

(17) Det eneste tilbageværende datterselskab, der ejes af Unisource, er AUCS. Der findes ingen konkurrenceaftale mellem moderselskaberne og Unisource om de tjenester, der udbydes af AUCS. KPN, Swisscom og Telia kan frit konkurrere med Unisource på markedet for tillægsteletjenester til multinationale erhvervskunder. KPN har således etableret et joint venture (KPN Qwest), der udbyder globale telekommunikationstjenester. Swisscom og Telia udbyder begge sådanne tjenester til deres respektive kunder i direkte konkurrence med Unisource/AUCS.

(18) De oprindelige eneforhandlingsaftaler eksisterer ikke længere og påvirker ikke konkurrencen inden for EØS og Schweiz(10). Der er ikke indgået nye eneforhandlingsaftaler mellem Unisource og dets aktionærer vedrørende AUCS' tjenester.

(19) På baggrund af ovenstående kan det konstateres, at Unisource-aftalerne ikke indebærer nogen begrænsning af konkurrence på de relevante markeder -

TRUFFET FØLGENDE BESLUTNING:

Artikel 1

Beslutning 97/780/EF ophæves.

Artikel 2

På baggrund af de foreliggende oplysninger ser Kommissionen ingen anledning til at træffe yderligere foranstaltninger i henhold til EF-traktatens artikel 81, stk. 1, og EØS-aftalens artikel 53, stk. 1, vedrørende det ændrede samarbejde mellem Koninklijke KPN N.V., Swisscom AG og Telia AB om deres joint venture-selskab Unisource N.V.

Artikel 3

Denne beslutning er rettet til:

1) Koninklijke KPN N.V. Telecomplein 5 2516 CK Den Haag Nederland

2) Telia AB Mårbackagatan 11 S - 123 86 Farsta

3) Swisscom AG Lindenhofstrasse 1 CH - 3048 Worblaufen

4) Unisource N.V.

"Transpolis"

Polarisavenue 97 2137 JH Hoofddorp Nederland

Udfærdiget i Bruxelles, den 29. december 2000.

På Kommissionens vegne

Mario Monti

Medlem af Kommissionen

(1) EFT 13 af 21.2.1962, s. 204/62.

(2) EFT L 148 af 15.6.1999, s. 5.

(3) EFT L 318 af 20.11.1997, s. 1.

(4) EFT C 217 af 29.7.2000, s. 35.

(5) Udbud af sømløse internationale tillægstjenester inden for taletelefoni, Internet og meddelelsestjenester til multinationale selskaber i Europa.

(6) EFT C 328 af 17.11.1999, s. 7.

(7) Se pressemeddelelse IP/00/668.

(8) KOM(1999) 537 endelig udg. Findes på engelsk, tysk og fransk på http://www.europa.eu.int/ispo.

(9) Jf. Kommissionens beslutning af 21. februar 2000 vedrørende sag M.1741 - MCI WorldCom/Sprint.

(10) Betragtning 83 i beslutning 97/780/EF.